**Жамбыл облыстық Қоғамдық кеңесі**

**төралқасының кеңейтілген отырысының**

**ХАТТАМАСЫ**

**Тараз қ. №40 20 қазан 2023 жыл**

**Қатысушылар:**

1. Қоғамдық кеңес мүшелері, төралқа мүшелері *(тізім бойынша)*

2. БАҚ өкілдері

**Шақырылғандар:**

1. **Камердин Дина Тұрсынбайқызы -** Жамбыл облысы әкімдігінің табиғи ресурстар және табиғатты пайдалануды реттеу басқармасының су ресурстары бөлімінің бас маманы

***КҮН ТӘРТІБІ:***

1.Жамбыл облысы әкімдігінің энергетика және тұрғын үй-коммуналдық шаруашылық басқармасының *(бұдан әрі – басқарма)* қысқы маусымға дайындығына жүргізілген қоғамдық мониторинг қорытындысы туралы

 *БАЯНДАМАШЫ: Жамбыл облыстық Қоғамдық кеңесінің бюджет, қаржы, жергілікті өзін-өзі басқару, кәсіпкерлік, құрылыс, көлік, жол және коммуналдық шаруашылық бойынша комиссиясының мүшесі Зәуірбеков Әуесхан Әскербекұлы*

 2*.* «Жамбыл облысы, Қордай ауданындағы «Шоқпар Гагаринское» жауапкершілік шектеулі серіктестігінің жер бөлісі шекарасында I, II, III Қақпатас өзендерінде су қорғау аймақтары мен белдеулерін және оларды шаруашылық пайдалану режимін белгілеу туралы» облыс әкімдігі қаулысының жобасы

 *БАЯНДАМАШЫ: Жамбыл облысы әкімдігінің табиғи ресурстар және табиғатты пайдалануды реттеу басқармасының су ресурстары бөлімінің бас маманы Камердин Дина Тұрсынбайқызы*

3. «Құқықтық мемлекет құру үшін билік пен қоғамның серіктестігі» атты ХІ Азаматтық форум қорытындылары туралы

 *БАЯНДАМАШЫ: Жамбыл облыстық Қоғамдық кеңесінің төрағасы Абдраимов Марат Жаңабекұлы*

**Төрағалық етуші ҚК төрағасы Марат Жаңабекұлы Абдраимов.**

**М.Абдраимов:** Күн тәртібіндегі бірінші мәселе Жамбыл облысы әкімдігінің энергетика және тұрғын үй-коммуналдық шаруашылық басқармасына қарасты мекемелерде қысқы жылыту маусымына дайындық барысында жүргізілген қоғамдық мониторинг қорытындысы туралы сөз Қоғамдық кеңестің бюджет, қаржы, жергілікті өзін-өзі басқару, кәсіпкерлік, құрылыс, көлік, жол және коммуналдық шаруашылық комиссиясының мүшесі Зәуірбеков Әуесхан Әскербекұлына беріледі.

 **Ә.Зәуірбековтың баяндамасы.**

**Төраға:** Құрметті кеңес мүшелері, баяндама аяқталды.

Баяндамашыға сұрақтарыңыз бар ма?

**Сұрақтар мен ұсынымдар:**

**Р.Рахманбердиев:** Дизель генераторы өте керек нәрсе, қанша тұрады екен?

**Ә.Зәуірбеков:** Нақты бағасы қанша екенін білмеймін.

**Р.Рахманбердиев:** Жылытуға қанша қаражат бөлінгені туралы ақпарат неге жоқ? 2012 жылы қаңтар айында Жаңатас, Қаратау өңірлері қатып қалған, сол кезде не свет, не газ жоқ. Бәрі қирап қалған.

**Ж.Омаров:** Жаңатаста күнде жел, ештене қатып қалмайды, 150 метрден су шығады. 20-30 км трассасы бар, резерв насостары бар. Бәрі жаңартылған, қазандық жаңадан қойылған. 80-90% жаңарған.

**Ә.Зәуірбеков:** Біз барып, көзімізбен көрдік.

**М.Абдраимов:** Ж.Омаров Сарысу ауданының әкімі болған, 2012 жылы болған кезде әскерилердің көмегімен дизель қойған деген уәж айтылған. Мен де ұсыныс бар, қызмет көрсететін мамандар керек, жаңа технологиялар бойынша дайындалған маман қазандықтарға барып жұмыс істемейді. Жаңа қондырғыларда жұмыс істейтін жас мамандар болу керек, жалақылары жоғары, өмір сүруге жеткілікті болу керек. Екіншіден, Жамбыл облысында бүкіл терезелер жаздық пакетте тұр, жылуды сақтау мүмкін емес, қанша жақса да, жылу сыртқа кетеді. Сейсенбі күні өткен аппарат жиналысында, «облыс әкімі денсаулық саласындағы басшылары тек конкурстық жағдайда жұмысқа қабылданады, комиссия құрамына облыстың медицина саласындағы белгілі азаматтары, қоғамдық кеңестің, қоғамдық бақылаудың мүшелері тартылады, басқармалардың ережелері қайтадан қаралсын»,- деді. Алдында біз ұсыныс берген болатынбыз, істеген жұмыстың нәтижесі бойынша келесі жылы жұмыс бағытын созу немесе тоқтату мәселесі жайында. Осы бағытта біздің ұсыныстарымыз аяқсыз қалған жоқ деп ойлаймын, сонымен қатар, білім басқармасы, спорт басқармасы да сондай тәртіппен қабылданады. Аппарат отырысында протоколға кіргізді. Осыған байланысты жылу мәселесі бойынша дайындалған ұсынымдарды жіберейік.

**Төраға:** Құрметті әріптестер! Күн тәртібіндегі келесі мәселе:

-«Жамбыл облысы, Қордай ауданындағы «Шоқпар Гагаринское» жауапкершілік шектеулі серіктестігінің жер бөлісі шекарасында I, II, III Қақпатас өзендерінде су қорғау аймақтары мен белдеулерін және оларды шаруашылық пайдалану режимін белгілеу туралы» облыс әкімдігінің қаулы жобасы талқыланады.

Жобаны қарауға негіздеме ретінде Табиғи ресурстар және табиғатты пайдалануды реттеу басқармасы тарапынан ұсынылған құжаттар:

- «Жамбыл облысы, Қордай ауданындағы «Шоқпар Гагаринское» жауапкершілік шектеулі серіктестігінің жер бөлісі шекарасында I, II, III Қақпатас өзендерінде су қорғау аймақтары мен белдеулерін және оларды шаруашылық пайдалану режимін белгілеу туралы» облыс әкімдігінің қаулы жобасына **қосымшалар;**

**-** «Жамбыл облысы, Қордай ауданындағы «Шоқпар Гагаринское» жауапкершілік шектеулі серіктестігінің жер бөлісі шекарасында I, II, III Қақпатас өзендерінде су қорғау аймақтары мен белдеулерін және оларды шаруашылық пайдалану режимін белгілеу туралы» облыс әкімдігінің қаулы **жобасы.**

 Сөз Жамбыл облысы әкімдігінің табиғи ресурстар және табиғатты пайдалануды реттеу басқармасының су ресурстары бөлімінің бас маманы Камердин Дина Тұрсынбайқызына *беріледі.*

Д.Камердиннің хабарламасы тыңдалды.

**Төраға:** Баяндама аяқталды. Құрметті кеңес мүшелері!

Шешім жобасы бойынша баяндамашыға сұрақтарыңыз бар ма?

**Сұрақтар мен ұсынымдар:**

**Ә.Зәуірбеков:** Су қорғау аймағы қанша метр?

**Д.Камердин:** Су қорғау аймағы судың жиегінен 35-100 метрге дейін, бір жерде 35 метр, бір жерде 100 метр. Оны координатпен белгілеп қояды. Аймағы(зонасы) 300-500 метрге дейін. Бұл жерде барлығы 500 метр, себебі, санитарлық нормада өзендерде 500 метрден төмен болмау керек.

**Ж.Омаров:** Негізі басшы немесе орынбасары келу керек, қазір бізге бас маман не айтады? Бүгін бас маман, ертен жаңадан келген адам келеді баяндауға, қалай жібере береміз? Өткенде айтылды, ұсыныс бердік. Мен қарсымын, ондай болмайды.

**М.Абдраимов:** Ережеге сәйкес сіздер 2 күн бұрын қаулы жобасымен танысуларыңыз керек, жобаны қабылдау немесе қабылдамау сол кезде айтылу керек, күн тәртібінде қаралса, онда шешім шығарылуы керек.

**Ж.Омаров:** Ұсынысымызды айту үшін қатысып отырмыз ғой. Телефонмен жазу міндетті емес, шешім қабылдау үшін отырмыз.

**С.Сейітбеков:** Қаулыға байланысты түсініксіз жерлері болып тұр, кері әсер ететін басқа да объектілерді орналастыру деп жазылған, бұл жердегі ***басқа да объектілер*** дегенге не кіреді, неге жіктеп жазбайсыз. Бұл кең мағынадағы түсінік, осымен айналысатын басқа да кәсіпкерлер ертең соқтығызып, сөзді өз бетінше түсінеді. Бәрін жіктеп жазу керек.

**Д.Камердин:** Бұл режим, барлық облыстар су кодексінің 125-126-баптарын қояды.

**С.Сейітбеков:** Ол дұрыс қой, бірақ басқа қандай объектілер бар тыйым салынған? 2 пунктің 3-4.

**Д.Камердин:** Бұрын жіктеліп жазылатын, қазір заңда өзгерістер бар, қаулылар қазір осылай шығады.

**Ж.Омаров:** Өте дұрыс айтылып отыр, ертең басқа дегенге басқа объектілерді қосып жібересіз, перечень болу керек.

**М.Абдраимов**: Осы орайда, біздің айтып отырған талабымызды ұсыным ретінде берсек. Басқа да деген жерді нақтылау керек.

**С.Сейітбеков:** Қосымша кестедегі сағадан қашықтық км-мен көрсетілген, метр болу керек, түзетіңіз.

**М.Абдраимов:** Қаулы бойынша ұсыныстар беруге мүмкіндігіміз бар.

**Төраға:** Құрметті төралқа мүшелері, комиссия мүшелері! Нормативтік-құқықтық актінің жобасын қарау қорытындылары бойынша шешім қоғамдық кеңес мүшелерінің жалпы санының көпшілік дауысымен қабылданады. Дауыс берулеріңізді сұраймын.

Қолдайды – 13 адам. Қарсы – 1 адам. Қалыс - жоқ.

 **ШЕШІМ:**

1. Дауыс беру қорытындыларын ескере отырып, Қоғамдық кеңес отырысында қаралған нормативтік-құқықтық актінің жобасы қабылдансын;
2. Қоғамдық кеңестің хатшысы нормативтік құқықтық актінің жобасы бойынша Қоғамдық кеңес Ұсынымдарының жобасын дайындасын;
3. Қоғамдық кеңестің Ұсынымдары нормативтік құқықтық актінің жобасын қарауға ұсынған орталық мемлекеттік органдарға, жергілікті өкілді немесе жергілікті атқарушы органдарға жіберілсін.

 **Жамбыл облыстық**

 **Қоғамдық кеңесінің төрағасы М.Абдраимов**